
Arbeidstillatelse til utlendinger ansatt i bedrift som driver utleie av arbeidskraft (bemanningsbedrifter) - utlendingsforskriften § 3 annet ledd bokstav a

1. Innledning 
Dette rundskrivet avløser rundskriv UDI 02-115 SODA som oppheves og bes makulert.

Utlendingsdirektoratet ønsker å likestille bemanningsbedrifter med andre bedrifter, ved at bemanningsbedriften står som ansvarlig arbeidsgiver. En bemanningsbedrift er en bedrift/ firma som hovedsakelig driver med utleie av arbeidskraft. Som eksempel kan nevnes Manpower, Adecco og Proffice.

Vilkårene i utlendingsforskriften (uf) § 2 og § 3 annet ledd bokstav a) gjelder fortsatt. Det stilles imidlertid opp noen ekstra krav til arbeidstakeren, arbeidsgiveren og kontraktsforholdet dem i mellom når arbeidsgiveren er en bemanningsbedrift.

Dette rundskrivet gjelder som instruks for de utenriksstasjoner som har myndighet til å fatte vedtak etter uf § 3 annet ledd bokstav a), jf uf § 13 tredje ledd. Rundskrivet gjelder også for politiets forberedende behandling, herunder beslutning om foreløpig arbeidstillatelse etter uf § 14, og for Utlendingsdirektoratet.

2. Krav til søkeren
Søkeren må oppfylle vilkårene i utlendingsforskriftens § 3 annet ledd bokstav a), mao. være fagutdannet eller ha spesielle kvalifikasjoner. Hva gjelder innholdet i denne bestemmelsen viser vi til RS 2002-01 punkt III bokstav a) og b).

3. Krav til bemanningsbedriften
Arbeidsgiveren må i henhold til § 2 første ledd nummer 1 ha forretningssted i riket.

4. Krav til arbeidsforholdet
Vilkårene i forskriftens § 2 gjelder. Arbeidsgiver (for eksempel Manpower) må fylle ut tilbud om arbeid på fastsatt skjema. Lønns- og arbeidsvilkårene skal være tilsvarende gjeldende tariffavtale, regulativ eller hva som er normalt for vedkommende sted og yrke. Det stilles videre krav om at det dreier seg om heltidsarbeid for en arbeidsgiver (f.eks. Manpower).

Dette vilkåret skal sikre at en utlending som tar arbeid i Norge ikke skal få dårligere lønn enn en nordmann i tilsvarende stilling. Det antas at det er nasjonale tariffavtaler innenfor de fleste yrker der spesialistene er aktuelle. Lokale variasjoner tas det hensyn til ved at man da anvender vilkåret ”normalt for vedkommende sted og yrke”. 

For å ivareta kontrollhensynet stilles det opp noen ekstra krav til kontraktsforholdet.

1) Det stilles krav om at utlendingen skal ha et arbeidstilbud som gjelder for minst ett år. I dette ligger at utlendingen skal sikres lønn i samsvar med sin kompetanse, selv i perioder hvor utleiebedriften ikke har relevante oppdrag til utlendingen for hele perioden.

Det bør fremgå av vedtaket fra utlendingsmyndighetene at utlendingen skal gis lønn i samsvar med sin kompetanse i hele perioden.

2) Det skal settes opp en liste over de oppdrag arbeidsgiveren allerede har tiltenkt utlendingen. 

Listen skal inneholde de samme opplysningene som ville gått frem av arbeidsplan i vedlegg 1 i dette rundskrivet.

3) Videre stilles det krav om at utlendingen skal ansettes til å gjøre oppdrag som er i samsvar med den utdannelsen han/ hun har. Kompetansen til utlendingen skal mao. være nødvendig for gjennomføringen av oppdraget. 

Utlendingsmyndighetene vil før første tillatelse gis kontrollere at det er samsvar mellom utdannelse og stillingsbeskrivelsen.

Det må gå frem av vedtaket hvilken bemanningsbedrift utlendingen skal jobbe for, og kompetansen utlendingen har (i grove trekk). Disse opplysningene må også gå frem av etiketten i passet/ reisedokumentet for å synliggjøre hva slags jobber han/ hun kan ta.

5. 
Endring av arbeidsoppdrag evt tilføring av nye
Som nevnt ovenfor skal arbeidstakeren/ bemanningsbedriften på søknadstidspunktet fremlegge arbeidsplan over de oppdrag utlendingen allerede er tiltenkt. Man vil imidlertid oppleve både at denne endres og at det på søknadstidspunktet ikke er klart hva han/ hun skal jobbe med hele året. Det er på bakgrunn av dette nødvendig at bemanningsbedriften melder på faks til politiet i det distriktet utlendingen arbeider, hvilket oppdrag han/ hun skal utføre. Dette gjelder oppdrag som ikke følger av den opprinnelige arbeidsplanen som fremlegges på søknadstidspunktet. 

Da tillatelsen gis for et år, skal faksen legges i saken for eventuell kontroll. Det vil ikke være nødvendig å stemple inn ny tillatelse i passet/ reisedokumentet. 

Bemanningsbedriften meddeler politiet hvilken oppdragsgiver utlendingen er på oppdrag hos, og i hvilket geografisk område han har sitt daglige virke. 

Politiet skal ikke godkjenne hvert bytte.

Innmelding av endret oppdrag/ opplysninger om nye, er bare nødvendig for at utlendingsforvaltningen til enhver tid skal vite hvor en utledning jobber. Dette vil for eksempel være svært viktig i de tilfellene hvor politiet foretar kontroller på arbeidsplasser. Da vil man ved å sjekke i saken se at bemanningsbedriften har meldt til politiet at utlendingen har skiftet oppdrag. 

Dersom politiet oppdager at utlendingen utfører arbeidsoppgaver som ikke er i samsvar med gitt tillatelse, følges vanlig prosedyrer for dette. Det samme gjelder dersom politiet ved mottakelse av faksene ser at det ikke er samsvar mellom søkerens fagutdanning og den jobben man nå har tenkt å sette utlendingen til.

6. 
Foreløpig arbeidstillatelse
Utlending ansatt i bemanningsbedrift kan få innvilget foreløpig arbeidstillatelse på lik linje med andre spesialister, jf forskriftens § 14. Vilkårene følger av RS 02-05.

Ved endring av oppdrag etter at utlendingen har fått foreløpig arbeidstillatelse, men før søknaden er avgjort av UDI, er det ikke nødvendig at disse endringene meldes til UDI. Disse innmeldingene er viktige for politiet, ikke for UDI. Det er først når politiet foretar eventuell kontroll på arbeidsplassen, det er viktig at meldingen er gitt. Endringen har ingen innflytelse på utfallet av søknaden som ligger til behandling hos UDI.

5. Søknadsprosedyren
Siden utlendingen alltid vil være en spesialist etter forskriftens § 3 annet ledd bokstav a), se punkt II,  vil søknadsprosedyren være den samme som for denne søkergruppen. 

Det vises i den forbindelse til forskriftens § 10 annet ledd bokstav a), med tilhørende rundskriv, som gjelder anledning til å fremme søknad fra riket. Det presiseres at utlendingen ikke har anledning til å begynne å jobbe før søknaden om arbeidstillatelse er avgjort, evt. det er gitt foreløpig arbeidstillatelse etter forskriftens § 14 (med tilhørende rundskriv RS 02-05).

6. Fornyelse
Arbeidstillatelsen kan fornyes på vanlig måte, jf forskriftens § 34. 

Utlendingen er spesialist (se punkt II) og vil derfor også kunne fremme søknad om ny tillatelse fra riket, jf forskriftens § 10 annet ledd. Dette vil gjelde selv om han/ hun bytter arbeidsgiver (for eksempel fra bemanningsbedrift til ”vanlig” bedrift).

